Papersnake/gushiwen huggingface dataset:
过芦沟
杨锐（清代）

柳色关河早带霜，危楼画角倚斜阳。天边候骑穹庐白，云外行人裤褶黄。

水过田园同雁鹜，风来草木见牛羊。芦沟此处频回首，犹望西山气莽苍。
卜算子·齿落
辛弃疾（宋代）

刚者不坚牢，柔者难摧挫。不信张开口角看，舌在牙先堕。
已阙两边厢，又豁中间个。说与儿曹莫笑翁，狗窦从君过。
次韵斯远雨过彦章并属彦章二首
赵蕃（宋代）

老去篇章耻未穷，力耕岂谓岁能逢。
切磋政尔须公等，户牖多开恐妄从。
鹅坑先茔晚归
王迈（宋代）

诘曲穿荒径，高平见远山。
溪乾呈石紫，林峭露枫丹。
不道归来晚，惟愁句未安。
片云真解事，放出月团团。
诉衷情（宫中牡丹）
曹勋（宋代）

西都花市锦云同。谷雨贡黄封。天心故偏雨露，名品满深宫。

开国艳，正春融。露香中。绮罗金殿，醉赏浓春，贵紫娇红。
苏幕遮·绿秧平
赵文（宋代）

绿秧平，烟树远，村落声喧，凫雁归来晚。自倚阑干舒困眼。一架葡萄，青得池塘满。饮先愁，吟又懒。几许闲情，百计难消遣。客落不如归梦短。何况啼鹃，怎不教肠断。
吴仲圭折枝竹
姚文奂（元代）

凤去梁王宅，苔荒习氏池。阿谁春雨里，见得翠蛾眉。
句 其四
龚况（宋代）

得句怕难续，避人长转多。
遣兴十首 其二
员兴宗（宋代）

闭门不出我何为，词之洽矣昌其诗。暗边沈谢可摸索，高处曹刘任指挥。
山吟
赵汝鐩（宋代）

梯磴扪绝壁，题诗纪幽临。
呵冻象管滑，堕崖千尺深。
群猿皆惊笑，看我攀萝寻。
石罅忽搜得，大书足前吟。
诵咏猿侧耳，颔头似知音。
吟罢下山去，猿亦归他林。
岳云亭 其一
刘攽（宋代）

山外浮云横翠微，海边初日上朝晖。我无小鲁悠悠志，那欲乘风去去飞。

上客高吟挥玉麈，佳人半醉舞罗衣。昏鸦独鹤何劳问，合暝投林各有依。
宝鸭濯清
方献夫（明代）

恍然无语坐池头，监止才知胜监流。最是濯缨犹未足，真成一饮当封侯。
次韵舜举春日感兴
赵孟頫（元代）

沙头春日已喧妍，细柳新蒲色共鲜。世事底须求分外，人生何物胜尊前。

飞花冉冉催华发，宿草青青失古阡。回首旧欢如梦过，不知今日是何年！
雨雪寄妙明僧
牛焘（清代）

昨者细将暮，寄我梅花诗。嚼诗细下酒，不觉放杯迟。

自从入新细，日醉无醒时。游山乏伴侣，访僧屡愆期。

今朝满城雪，念子有所思。寒山采枯叶，拾得方执炊。

欲携一壶酒，云踪恐难追。寄言松庵子，何日杯重持。
夜宿青阳旅舍起观林端积雪半消疑山矾盛开
韩元吉（宋代）

风卷千林夜雪晴，九华山下月微明。不须更觅唐昌蕊，树树珑璁玉刻成。
杜鹃
张衡（宋代）

猛为春归苦口嘶，桐花满地绿荫齐。
自从康节先生后，孤汝天津故意啼。
独坐郡圃北斋
宋庠（宋代）

宿雨催秋物，清风卷岁华。残蜩初去柳，寒蝶尚寻花。

密筱留苍雾，红梨染落霞。城头八九子，日昃乱啼鸦。
观梅和陈天予韵
王之道（宋代）

断桥疏竹带山幽，装点诗人觅句愁。
多谢双鱼传尺素，绝胜斗酒得凉州。
和刘会之野堂韵
杜范（宋代）

草草春又过，凄晦风雨夕。
三年乌伤梦，不断一区宅。
台山在何乌，空有尘满屐。
英英江夏公，老龙蟠古泽。
寻胜著幽宇，搜奇列佳石。
可斋不出门，亦复为渠役。
酒酣对崔嵬，寸管凌千尺。
念我萧寺中，远赠烦走力。
隐几读妙句，缅怀宾主席。
何当谢吏纲，足蹑堂上客。
读子苍诗卷 其二
释道潜（宋代）

大册雄文未许窥，百篇先读海陵诗。疲驽伏枥空骧首，飞兔流星作么追。
王宏道舍人赞
释德洪（宋代）

翛然无累之神，见此有道之器。韵收一代之风流，骨含奕世之富贵。

节临事而不夺，貌甚威而常喜。方其少壮，则酒阑说剑。

横槊赋诗，名动塞垒。及其倦也，则浮沅湘。上衡霍，尽室行于山水。

至于醉心翰墨，倾倒肺怀，则有王右辖、吴武陵之风味。

驰至金城，而忠款乃著。罢归玉关，而功名自至者。

皆非壮岁，庸讵知此老人独不如是乎。
梅岭怀古
杨垕（清代）

路入雄关鸟道斜，参天古木暮云遮。楼船是处思名将，逢掖当年走传车。

气候何须异寒暖，山川今已入中华。云开百粤层城远，猎猎风回卷白沙。
皋桥
周文璞（宋代）

伯鸾出京师，慷慨歌五噫。
岂无济时心，升降与我违。
有来适吴中，舂粱救寒饥。
吴人皋伯通，舎之慰穷栖。
方志虽或除，此桥犹可稽。
伯鸾号逸民，佳传照绿绨。
伯通赖有此，庶几与子齐。
至今阊门外，两冢陪要离。
累累各高大，冥冥春草萋。
古者贤哲人，不计凤与鸡。
焜耀亦偶尔，埋没何凄兮。
出语贺两公，亦以昌吾诗。
次韵张直阁对雨
项安世（宋代）

九重城里作山园，隔尽红尘一世喧。
今雨未妨连昨日，春寒聊为破冬温。
客傅条令来梅圃，僮报平安向竹村。
我在道山犹羡子，世间谁似隐君尊。
与谢三学士
欧阳修（宋代）

寻芳长恨见花迟，岂意看花独后期。试藉落英聊共醉，为怜残萼更攀枝。

清香肯以无人减，幽艳惟应有蝶知。开谢两堪成怅望，伤春不到柳丝时。
西楼子 初月
顾文婉（明代）

雕阑漫倚凝眸，月如钩。一段晚香薄雾、织成愁。

怀人意，思乡味，几时休。除是梦中暂借、广寒游。
杂曲歌辞。独不见
戴叔伦（唐代）

前宫路非远，旧苑春将遍。玉户看早梅，雕梁数归燕。

身轻逐舞袖，香暖传歌扇。自和秋风词，长侍昭阳殿。

谁信后庭人，年年独不见。
放后遇恩不沾
李白（唐代）

天作云与雷，霈然德泽开。
东风日本至，白雉越裳来。
独弃长沙国，三年未许回。
何时入宣室，更问洛阳才。
寄杨高士
释慧远（宋代）

富有十年别，贫无一觉眠。
好来同夜话，相共酌清泉。
送郭之赴廷试
李吕（宋代）

半生铁砚不偿劳，揽镜惊心已二毛。
缚虎正须还老手，插貂未肯付儿曹。
九天日月披晨翳，三峡鱼龙息夜涛。
闻说西湖冠天下，水光山色动挥毫。
任适尉乌程
梅尧臣（宋代）

俛作程乡尉，折腰还自甘。
卞峰晴照黛，霅水晓澄蓝。
葑上春田辟，芦中走吏参。
到时苹叶长，柳恽在江南。
秋日山林即事次叔父宝印师韵 其二
王十朋（宋代）

清凉涤烦襟，尘虑脱心境。山城过疏雨，水国生新景。

虫鸣月满林，雁度云横岭。感物夜九起，谋身日三省。

平生功名心，郁郁犹未逞。深美白云人，身闲时自永。
自京口至建康一路不见梅花慨然有作
吴芾（宋代）

尽日经行不见梅，竹篱茅屋漫徘徊。
无时得遣愁怀去，有底能教诗思来。
遥想故园应好在，不知今岁为谁开。
何时花下还如旧，一笑相看把酒杯。
句 其二
左誉（宋代）

山色晚来犹入座，药苗春后自成畦。
花心动 赠散妓蟾宫秀
邵亨贞（元代）

尘满人间，有谁能，分得广寒风度。漫道小娇，疑是前身，曾到岩花深处。九霄宫殿春长好，只合伴、霓裳仙侣。问何事，等闲回首，却迷尘趣。缥缈琼楼玉宇。柰雾鬓烟鬟，不胜风露。小试旧妆，才近芳尊，已变世间歌舞。想应羞见嫦娥寡，重来傍、巫山行雨。总忘了，青冥向来去路
常父寄蕈
孔平仲（宋代）

此物固已美，采之从历山。蒙兄远相寄，深意在加餐。

冷落齑盐地，萧条蓬艾间。书云次越品，宁复昔时欢。
次韵甄云卿晚登浮丘亭
范成大（宋代）

宾筵旧压三千客，燕榭新高十二城。
泼墨云头连树暗，垂丝雨脚过溪生。
葛巾羽扇吾身健，雪碗冰瓯子句清。
从此相从须痛饮，故应此事胜公荣。
和方孚若瀑上种梅五首
刘克庄（宋代）

瀑映梅华何所似，蚌胎蟾彩浴寒江。
梦回东阁频牵兴，吟到西湖始树降。
雪屋恋香开纸帐，月窗怜影掩书釭。
若将汉晋间人比，不是渊明即老庞。
题璞玉田水仙二幅 其一
徐庸（明代）

凌波罗袜曙尘生，洛浦神仙入化成。水月仙人谁可供，银台金盏露华清。
送广西提刑潘比部
梅尧臣（宋代）

白麻新拜大丞相，黄纸首除南省郎。
欲使平刑安远俗，莫辞乘传历炎荒。
桂林地险通椎髻，阳朔峰奇削剑鋩。
自有王门旧勋业，且须稀作上书囊。
高端叔挽词
楼钥（宋代）

铁石赋梅花，闲情白玉瑕。
两公终磊落，千载敢喧哗。
清节成瑰伟，浮词尚蘖芽。
君看死生际，不见一毫差。
赠别高则山王叔浩 其一
徐瑞（宋代）

采诗直须别具眼，论人尤贵平其心。莫重所闻轻所见，四方岩穴有知音。
陪彭安行双莲亭小酌三首 其二
刘弇（宋代）

觥筹一举破愁城，似胜长驱十万兵。可是胸中浇块磊，更须酂白与汾清。
泛月入罗浮
李时郁（明代）

星槎秋杪泛银河，千里罗浮一夕过。独倚西风吹玉笛，碧空凉月万山多。
桐君
徐舫（元代）

古昔有仙君，结庐憩桐木。问姓即指桐，采药秘仙箓。

黄唐盛礼乐，曷去遁空谷。接迹许由俦，旷志狎麋鹿。

槲叶为制衣，松苓聊自服。山中谅不死，时有飞来鹄。

余欲访仙晴，云深不可躅。
送米与百丈颂
释印肃（宋代）

百丈孤云入道林，真如不动意难寻。道人相见非来往，语默全彰亘古今。

近日庐陵亲得价，一时分付老婆心。
题小蓬瀛
华萚（明代）

海上仙人钓六鳌，移山谁与傍南皋。层层洞户沧溟小，淡淡烟云峭壁高。

渡口碧流通弱水，树头朱实熟蟠桃。登临欲约安期辈，共醉春风玉色醪。
秘省伴直
张乔（唐代）

乔枝聚暝禽，叠阁锁遥岑。待月当秋直，看书废夜吟。

残薪留火细，古井下瓶深。纵欲抄前史，贫难遂此心。
太平林钝翁葺茅高卧处今为虎穴矣
梁成楠（清代）

为恋田庐寄此身，田庐何意久沈沦。苦思骨肉愁无梦，自失山林老更贫。

倦马嘶声空识路，饥鹰侧翅紧随人。祇疑误入桃源里，未许渔舟再问津。
夜大雷雨雹
方回（元代）

甲申春仲夜廿六，怪事可无诗史书。
星斗横陈九霄上，风雷鼎沸一更余。
雹声击瓦疑皆碎，电影穿帷恍似虚。
明日麦摧桃李仆，更惊无叶剩园蔬。
自百家渡放舟西上何中丞见过夜饮
欧大任（明代）

霜威犹向酒边寒，沙碛频经九十滩。幸是顾荣同入洛，不妨人作季鹰看。
观调发四首
刘克庄（宋代）

胡马止能战平地，安知东南有长技。
大江无时起风涛，下濑楼船如屋高。
丕坚二子曾夺魄，曰彼有人此勍敌。
当时百万鸟兽奔，况尔小丑真游魂。
妇语藁砧闬语罢，鼓行勿信傍人吓。
明年汉淮春水生，凯旋笳吹来相迎。
春日
龙辅（宋代）

春服初裁绮，寒衣始卸绒。
花宿全慵蝶，林摇半暖风。
板桥辞太母灵轝三首
孔武仲（宋代）

元夕三宫采杖随，月华灯彩近瑶池。
连昌故老曾经见，似梦如醒恍自疑。
宫人春思图
王恭（明代）

君恩那似柳条轻，门外金舆暗度声。独立长门春又晚，一帘闲草上阶生。
次仲弥性所知陈丈大卿韵
张元干（宋代）

伏波晚岁思少游，万事过眼如云浮。
我生不乐城市隘，受性但惬林泉幽。
稍同臭味自投合，肯与流俗相对酬。
旅怀久已乏佳超，白日政觉多闲愁。
舂容大篇忽旁及，气象楚泽涵新秋。
律严虽许强续尾，韵险岂复能画筹。
逍遥一舸白太传，蹴踏五字韦苏州。
主人频夸小鬟舞，劝客且听吴娃讴。
从来谁数折巾郭，重到似是栽桃刘。
梦入江湖渺春水，何如此念随轻鸥。
送汪尚书大猷归鄞 其二
司马伋（宋代）

日者真奇中，春风画鹢行。东山须继起，南浦独伤情。

越岸江山丽，都门祖道荣。里闾高卧际，趣诏逐追程。
送麻田吴子野还山
张耒（宋代）

麻田老仙身驭风，万里一息如飞蓬。
行穷山川出天外，阅尽世界归壶中。
经过卖药勾漏客，乡里高年南极翁。
我亦有心游八极，从公一借葛陂龙。
雨后二首 其一
周紫芝（宋代）

造物有佳思，放晴娱薄游。湖光散凫雁，野日下羊牛。

水欲满旧壑，草还青远畴。云来犹倚杖，雨过忽横舟。
石庵成日偈
子言庵主（宋代）

一击石庵全，纵然得自然。
清凉无暑气，涓洁有甘泉。
宽廓含沙界，寂寥绝众缘。
个中无限义，风月一床眠。
送族子春叟游西广
李昴英（宋代）

凤出丹山定九苞，桂林要拣一枝巢。久闻岩窦须幽讨，不是豪人莫汎交。

鹤发频将安问寄，萤窗勤把旧书抄。功名到底还坚志，崛起新丰一草茅。
陪郡侯出郊劝农六绝
洪咨夔（宋代）

半落梅花雪透明，不妨把酒当春行。
光风有意相料理，杨柳青边约略晴。
偈颂一百三十六首
释惟一（宋代）

人人头顶天，脚踏地，
眼里放光，鼻也出气，
与他诸佛诸祖无别无异。因甚握节当胸，
听我谩你。莫有不被谩□么，
我且问你，鸡寒上水，
毕竟是祖意是教意。
赵玉汝自作戏墨见寄各题六言其上·鸜鹆
方岳（宋代）

晴树暖以流憩，霜实饱而倦飞。
何与人间世事，再三自整缁衣。
寿姚应龙侍御尊翁坡僯处士
苏葵（明代）

坡仙亭子隔梅关，亭下人看豸绣还。少日壮心忻有子，平生佳绣了何山。

人间酒力能扶老，天上恩波不碍闲。买断白云三百里，罗浮刚好付商颜。
癸水亭观荷花一首
刘克庄（宋代）

执热屏人事，偃卧慵巾裳。
过门二三友，失喜跣下床。
鸣驺出华陌，联辔遵野塘。
崇轩俯万荷，濯濯涵波光。
都忘瘴海中，疑堕玉井傍。
远无膏粉气，近有冰雪凉。
制叶可以衣，采菂可以尝。
离骚谱灵草，品尔列众芳。
似曾识三闾，安肯肖六郎。
词人更儇薄，比咏犹妃嫱。
曷不观兹华，意色和而庄。
风吹月露洗，岂若冶与倡。
众方慕绝艳，谁能参微香。
余诗纵枯淡，一扫时世妆。
探杏二首
杨万里（宋代）

红蓝细细糁晴包，紫玉森森走腻条。
枯梗折教无一寸，并驱春力奔花梢。
送沈芳谒李观察求仕进
周万（唐代）

往日长安路，欢游不惜年。为贪卢女曲，用尽沈郎钱。

身老方投刺，途穷始著鞭。犹闻有知己，此去不徒然。
自吴中持陈绍之墨梅归置屋壁
韩淲（宋代）

西湖貌得一枝来，长夏风轩尽日开。老眼暗中时摸索，便知玉雪不能猜。
笕桥途中作
翟灏（清代）

浅笠轻衫得自由，近郊閒趁晚晴游。翠阴夹路忽成巷，凉气袭衣先报秋。

园朵欲攀摇未定，井华待汲去仍留。烟村暧暧遥相引，几处柴扉傍竹幽。
雨阻 其四
孙原湘（清代）

兼旬梅雨苦如年，霁后晴云火欲然。雨即阻人晴亦阻，天公难作是情天。
鹧鸪天·花界倾颓事已迁
耶律楚材（元代）

花界倾颓事已迁。浩歌遥望意茫然。江山王气空千劫，桃李春风又一年。
横翠嶂，架寒烟。野花平碧怨啼鹃。不知何限人间梦，并触沉思到酒边。
剑门道中
吴嵰（清代）

横磨万剑插云根，形胜西川重此门。二月莺花忙送客，四山风雨乱招魂。

人情好武殊轻死，时俗忧贫易感恩。闻道嘉陵江上路，子规啼血满荒村。
朝中措
朱敦儒（宋代）

登临何处自销忧。直北看扬州。朱雀桥边晚市，石头城下新秋。

昔人何在，悲凉故国，寂寞潮头。个是一场春梦，长江不住东流。
常庵
翁合（宋代）

我是曾孙孙又孙，今朝始谒武夷君。
三英秀峙千岩合，九曲平空两岸分。
丹壑何年流绛水，幔亭整日鏁红云。
一生湖海江三白，早向溪头累石坟。
报师恩 疏慵
丘处机（宋代）

懒看经教懒烧香。兀兀腾腾似醉狂。日月但知生与落，是非宁辨短和长。客来坐上心慵问，饭到唇边口倦张。不是故将形体纵，养成贫病疗无
后对酒 其二
季芝昌（清代）

窃鈇意邻子，认履还乡人。积疑固生暗，矫情亦失真。

人事日相嬲，风中无停轮。吾心纵如枰，铢两难使均。

平阳昔入相，日夜但饱醇。宾客欲有言，醉去无所陈。

浊醪信妙理，清静完吾淳。
江邻几邀观三馆书画
王安石（宋代）

五月秘府始曝书，一日江君来约予。
世间虽有古画笔，可往共观临石渠。
我时冒热跨马去，开厨发匣鸣鎖鱼。
羲献黑迹十一卷，水玉作轴排疏疏。
最奇小楷乐毅论，永和题尾付官奴。
又有四山绝品画，戴嵩吴牛望青芜。
李成寒林树半枯，黄筌工妙白兔图。
不知名姓貌人物，二公对奕旁观俱。
黄金错镂为投壶，粉幛复画一病夫。
後有女子执巾裾，床前红毯平火炉。
床上二姝展氍毹，绕床屏风山有无。
堂上列画三重铺，此幅巧甚意思殊。
孰真孰假丹青摹，世事若此还可吁。
西江月
仇远（元代）

暗柳荒城叠鼓，小花静院深镫。年年寒食可曾晴。今夜晴犹未稳。

豆蔻梢头二月，杜鹃枝上三更。春风知得此时情。吹动秋千红影。
浣溪沙·再用韵宋
吴潜（宋代）

海棠已绽牡丹芽，犹有东君向上花。不须惆怅怨春华。
装缀园林新景物，推敲风月旧情怀。也饶浪蕊与浮葩。
处厚游杭，作诗寄之
牟融（唐代）

江村摇落暂逢秋，况是闻君独远游。浙水风烟思吊古，

楚乡人物赋登楼。书沈寒雁云边影，梦绕清猿月下愁。

念我故人劳碌久，不如投老卧沧洲。
馀姚待新宰致语口号
史浩（宋代）

清朝出宰是郎星，牛刃恢恢正发硎。宾佐雍容心尽赤，杯盘酬对眼全青。

政平况是庭无讼，俗易还闻户不扃。赢得通宵恣欢谑，看看联翮上朝廷。
郴江百咏并序·中洲
阮阅（宋代）

卷地江流绕古城，参天乔木一洲横。
年年秋雨无情甚，沙嘴才高又压平。
吴楚行
陈子升（明代）

神女惊临楚，西施粲入吴。朝云蒙泽芷，秋露坠宫梧。

狐媚疑詹策，龙文失属镂。年年兴楚些，日日变吴歈。
句 其二
冯去辩（宋代）

琴心自误谁料理，犊鼻虽贫未主臣。
从徐一之觅菊
陈傅良（宋代）

我欲作亭题独立，苦无翠盖著金钱。
园林百辈皆名胜，为趁西风乞冗员。
至正戊戌三月卜居青岩与同志分得行字
王祎（明代）

穷年困廛市，爱此山中行。出郊步稍远，入林怀已清。

天地正逼步，岁月方峥嵘。卜居乐深境，敛迹逃浮荣。

久矣采薇曲，非欤浣花名。肥遁岂初志，冥栖亦真情。

伫谐桂松契，敢负猿鹤盟。沉兹双涧水，可以濯吾缨。

岁晏倘可托，于焉寄平生。
苦热
强至（宋代）

群鸟无声抱翠条，乾坤虽广绝微飙。
鱼龙尚惧沧溟沸，草木甘从赤日焦。
只与火云张气势，未容霖雨解炎歊。
经时未雨犹闲事，莫放晴虹作旱妖。
为山
许及之（宋代）

叠石为山底用高，经丘蓦岭欲平桥。青林屈曲崎岖过，疑有碧花无数桃。
南乡子 其十七 病起读庄子
董元恺（清代）

俯首视烟霞。云蔽长安路更赊。藜杖移时挑细药，幽花。

洞口人家日易斜。

不得问丹砂。席上馀杯对早茶。销得人间无限事，南华。

斗觉霜毛一半加。
偈颂一百三十六首
释惟一（宋代）

昼也惺惺，夜也惺惺。
既不掉举，亦不昏沉。
何须求白玉，只此是黄金。
秋夜山中述事
薛能（唐代）

初宵门未掩，独坐对霜空。极目故乡月，满溪寒草风。

樵声当岭上，僧语在云中。正恨归期晚，萧萧闻塞鸿。
雨
陈与义（宋代）

云起谷全暗，雨时山复明。
青春望中色，白涧晚来声。
远树鸟群集，高原人独耕。
老夫逃世日，坚坐听阴晴。
仙掌
罗隐（唐代）

掌前流水驻无尘，掌下轩车日日新。

谩向山头高举手，何曾招得路行人。
蓦山溪·草熏风暖
曹组（宋代）

草熏风暖，楼阁笼轻雾。墙短出花梢，映谁家、绿杨朱户。寻芳拾翠，绮陌自青春，江南远，踏青时，谁念方羁旅。昔游如梦，空忆横塘路。罗袖舞台风，想桃花、依然旧树。一怀离恨，满眼欲归心，山连水，水连云，怅望人何处。
鉴湖西岛言事
方干（唐代）

慵拙幸便荒僻地，纵听猿鸟亦何愁。
偶斟药酒欺梅雨，却著寒衣过麦秋。
岁计有时添橡实，生涯一半在渔舟。
世人若便无知己，应向此溪成白头。
十二月旦雪霰大摰
张嵲（宋代）

忆昔寻梅汉水傍，故乘微霰渡澄江。如今飘泊闽山侧，拥褐安禅听打窗。
得晴欲过江访梅已忽病作天亦复阴怅然有赋
赵蕃（宋代）

立春数日间，梅花未多睹。
书窗有折枝，每浸则微吐。
残编宵未眠，犯酒朝自举。
时闻递幽香，似接谭妙语。
林园何人家，厥地非容与。
曾知将军祠，老木瞰江浒。
时中几及之，欲往遭雪阻。
莫要居士曲，但费先生楮。
前朝得霜霁，决意唤鸣櫨。
肩舆已出门，邂逅谒吾侣。
忽焉头岑岑，归卧更侵膂。
或者瘧为崇，又意瘴莫御。
杯铛且弃置，药饵事煎煮。
岂唯病独然，阴云重弥宇。
羲之嗜山水，誓墓不自许。
涪翁访岑公，亦叹连朝雨。
世人肆贪求，妄意辄簪组。
宁知一笑适，亦自有从拒。
天云会当开，我病亦应愈。
但恐梅之花，蹁跹如化羽。
谢赵茂甫惠浙曹中笔蜀越薄牋二首
杨万里（宋代）

公子平生无长物，儿研生涯敌玉冰。
二妙端能并送似，便呼毛颖试溪藤。
閒居
林绪（宋代）

宿草江边阁，临泫发啸歌。
所观得病少，岂在蓄书多。
生子能无贵，居身不可过。
苟图销旦夕，青鬓长如何。
和季弟韵二十首
刘克庄（宋代）

即今巾镜叹苍茫，但觉书痴胜酒狂。
已怕词头趋坡老，更禁帖子累秦郎。
鲁生竞起为绵蕝，邶俗谁能不采唐。
自唱樵歌余季和，免教人谤到君房。
腊茶并三诗送李元诚
陈造（宋代）

向来衮衮论风期，百年心事多好违。
君如荆石尚衷璞，我似野马初受羁。
射阳广阳水云屋，襄城邮城尘土衣。
挽眉作吏一不遂，丘壑付君未觉非。
效王建体二首 其二
周紫芝（宋代）

日转彤庭柳影移，微凉殿阁麦秋时。侍臣朝罢归来晚，又见金盘赐荔枝。
秋日杂诗 其二
边连宝（清代）

袅袅风中兰，鲜鲜霜里菊。过期即彫残，非候不茂育。

枯菀故有时，春秋各自足。独彼枯树株，一世少煦燠。

雨露朝不濡，鸟雀夜不宿。百孔与千创，蝼蚁穴其腹。

那更生稊华，已矣休妄瞩。
木兰花
董嗣杲（宋代）

弄粉调红抹野姿，寂寥谁抱远书思。
妆凝彩日含朱粉，艳染光书拆紫丝。
守戌自知身是女，发祥谁见树生芝。
晚桡歌断何人望，遗得天随醉后诗。
沁园春·二十年前
吴潜（宋代）

二十年前，君王东顾，诏牧此州。念昔时豪杰，犹难辟阖，如金老大，却更迟留。四载相望，三春又半，邂逅劭农得纵游。田畴事，是桑条正长，麦含初抽。悠悠。身世何求。算七十迎头合罢休。谩绕堤旌纛，牵连鷁棹，喧天鼓吹，断送龙舟。翠巘层边，碧云堆处，一担担来天外愁。如何好，且同斟绿醑，自课清讴。
和傅粹梅岩之什
陈宓（宋代）

照雪凌霜夹径开，谁教千树昔人栽。
要将金鼎和羹事，尽付君家岩上梅。
苏幕遮•花间听弹指声
董以宁（清代）

绿初回，红渐出。树树春交，把手轻来折。为底关心攀又歇。

无语无言，自把螺纹画。

爪才修，琴罢拨。啮遍纤痕，独向东风剔。毕竟思量春可惜。

待问分明，瞥去屏山隙。
二月十七夜与诸弟小酌尝榧实误食乌喙乌喙堇
周必大（宋代）

伏神老芋不伤生，江蠏蟛蜞祸亦轻。
我独好奇尝酒堇，误思榧实杀三彭。
送王汶宰江阴
包何（唐代）

郡北乘流去，花间竟日行。
海鱼朝满市，江鸟夜喧城。
让酒非关病，援琴不在声。
应缘五斗米，数日滞渊明。
次子字韵呈郑太玉
洪刍（宋代）

斯文不可见，犹欣识之子。端如逃虚空，而闻跫音喜。

历历海南事，细话倾我耳。悠悠世上情，毁誉私彼己。

是事姑置之，斯文长已矣。风味契渊明，流落逾子美。

从来直如弦，多作道边死。寄声柳柳州，未用斩曲几。
刈获後书事
陆游（宋代）

耄岁谁知困不苏，每虞黠鬼笑狂图。
陶公老去但浊酒，管老归来惟白襦。
不逐儿童觅兼味，且随邻曲了残租。
细思自有欣然处，高谢人间九折途。
人事吟
邵雍（宋代）

索鍊无如事，难知莫若人。
人情随手别，事体到头均。
宋永兄一访青帝而黄婆作恶累日戏作小诗问安
黄公度（宋代）

鸣钟伐鼓南山阿，倾城车马相戛摩。
万釭高下照朱碧，百堵往来纷绮罗。
身入醉乡颓红玉，月明归路湛金波。
挽君一出卧三日，奈此陌上春光何。
挽慈圣光献皇后二首 其二
刘摰（宋代）

圣孝心崇报，宫庭诏屡颁。丧期逾易月，陵兆改因山。

已想天人乐，犹睎药使还。蟠桃旧亭上，时节寿觞间。
挽右史方铁庵诗三首
李昴英（宋代）

一疏纲常重，端平起直声。
难磨石宋璟，不动铁元城。
前辈风流在，南州个信诚。
精神兼学力，倾倒为遐氓。
踏歌词四首·其一
刘禹锡（唐代）

春江月出大堤平，堤上女郎连袂行。
唱尽新词欢不见，红霞映树鹧鸪鸣。
寿太保九峰翁用寿幸庵韵 其二
林俊（明代）

忆昨论心古意存，老酬完德荷殊恩。纪纲六职行机总，咀嚼群经入本源。

辅德盛传新政异，拜官应带旧衔尊。阳春一曲相望地，风景依稀似午园。
沈公序馀闲亭二首 其一
孙觌（宋代）

貌古须眉见，情高耳目遗。应谐聊玩世，避谤莫吟诗。

事不关心处，身非抱病时。翛然无一事，痛饮是吾师。
中秋寄瑰和尚
释怀深（宋代）

秀岭高峰咫尺间，青松常伴白云闲。中秋同玩洞庭月，谁道山家不往还。
念奴娇 周弇山携具八关斋同亦人恭士诸君子万弟快饮风雨飒至炎熇尽解词以纪事
陈维崧（清代）

狂飙挟雨，恰冰车铁骑，一时砰击。倒拔南湖高十丈，无数巨鱼人立。

饱啖哀梨，横驱阵马，徙倚清凉国。临风一笑，猬毛须捲如磔。

记否烟雨楼头，旧游星散，多少南和北。二十馀年吾竟老，赢得暮云堆碧。

只有周郎，仍然年少，同作天涯客。无多酌我，为君起弄长笛。
题琴书清隐图
汪真（宋代）

高人清隐处，不尚满籯金。
一曲閒千古，三冬惜寸阴。
嘲风神鬼泣，操月凤凰吟。
门外知音少，曾来立雪深。
和韩秋怀十一首 其九
王十朋（宋代）

吾庐有脩竹，滴翠凝不乾。天风一吹拂，终夜鸣琅玕。

黄杨亦嘉树，一瓮何团团。日暮飞禽归，啾然欲求安。

嗟予欲何为，屡涉吴江澜。一名竟未就，举弹空飞丸。

对竹赏佳树，聊系予征鞍。
拟古 其十八
邝露（明代）

十月纳禾稼，祈年布天宗。众人皆墐户，胡我独转蓬。

淮海化文雉，委羽吹烛龙。故人岭南来，贻我玉山梅。

贮向燕脂井，植向相思台。馀香馥襟帱，梦魂双徘徊。

微阳生暖律，春风变寒灰。
读程仁秀才淳熙奏稿
项安世（宋代）

孝皇当宁纳髦英，志士担簦入凤城。直犯睟颜知主圣，敢讥当凤见时清。

文章不用施花草，情实都如告父兄。老向穷檐知不恨，曾披阊阖吐峥嵘。
渔家傲
李鼐（宋代）

日借嫩黄初看柳。池塘冰泮游鱼透。庭馆匆匆佳气候。□山透。膺时贤佐生天祐。

寿者康宁还德厚。功名富贵须长久。从此安排千岁酒。常祝寿。一年一献黄金酎。
奉和严大夫军城早秋
杜甫（唐代）

秋风褭褭动高旌，玉帐分弓射虏营。

已收滴博云间戍，更夺蓬婆雪外城。
渔家傲
朱敦儒（宋代）

谁转琵琶弹侧调。征尘万里伤怀抱。客散黄昏庭院悄。灯相照。春寒燕子归来早。

可惜韶光虚过了。多情人已非年少。只恐莺啼春又老。知音少。人间何处寻芳草。
彭翁义庵三修漉江桥为作山木吟
余廷灿（清代）

轮囷大木宿瘿瘤，虫蛰蚁斗困渠酋。一日出谷回万牛，不向华屋供雕锼。

愿化长虹当巨舟，雷火摧烧落泡沤。忽然傲睨蛟鼍游，行人病涉叹曷瘳。

又见撑枝古渡头，斩新铁干接𧍘蟉。明年大水水横流，木化为蛟为蟠虬。

一朝水退不可求，依然青铜水面浮。世上乃有掀髯叟，三散黄金名亦收，何为障簏营菟裘。
寄题澄虚阁
黄裳（宋代）

栏槛天都近，池塘水鉴平。微风晴后寂，孤月夜来清。

大象莫能破，纤尘何处生。湘灵谁为感，一曲谩分明。
周蛇歌
佚名（先秦）

有周矫矫。顷失其所。
五蛇从之。周遍天下。
周饥无食。一蛇割股。
周返其渊。安其壤土。
四蛇入穴。皆有处所。
有周矫矫。顷失其所。
一蛇从之。周流天下。
周反其渊。安宁其处。
一蛇耆乾。独不得其所。
西江月·雨过轻风弄柳
梅窗（宋代）

雨过轻风弄柳，湖东映日春烟。晴芜平水远连天。隐隐飞翻舞燕。
燕舞翻飞隐隐。天连远水平芜。晴烟春日映东湖。柳弄风轻过雨。
南冈
张五典（明代）

南冈何高高，上有郭生墓。苔藓没断碑，已失双柏树。

裤褶径相遗，早知形骸寓。未愁处仲忍，危词藉一悟。

可怜石头城，近逼南街路。钱凤尔何人，郗超死已暮。

独叹青囊书，何如《尔雅》注。善《易》不言《易》，学人守其故。
除夕古体三十韵
赵蕃（宋代）

疾风鏖夜滩，古木撼石壁。
渔火暗复张，隔江哭声接。
哀哀或到明，语细杂鸣唈。
我舟若孤凫，欲去意转絷。
终宵炯不眠，残红照孤泣。
舟人吁且言，今夕乃除夕。
官何自苦甚，兀此六尺箦。
城中知旧多，市上灯火集。
朱门酒盈樽，高会马喧枥。
一饮涤千愁，共送残景急。
低头更堪伤，正比坐针席。
去年腊尽时，家寓金沙碛。
身虽隔剑栈，母在犹戚戚。
贼风吼西隅，百日走荆棘。
一鸣婴祸罗，转翅千仞逼。
母忧儿不归，儿归母已殁。
没身无以报，天地终罔极。
永怀荼苦心，况复对节物。
今将万里归，机会不可失。
丹旐倚江村，百里莫相即。
弱弟奉斋灯，孤女想在侧。
夜夜梦慈容，枕泪迸腷臆。
互者遥相望，未得就真宅。
故山春事动，展敬遍丘域。
松钗挂纸灰，阴苔藉芳冽。
那知藁殡寒，古佛伴萧瑟。
魂魄无不之，吴蜀云万叠。
国步尚忧危，家囏更堪说。
江湖多红巾，乡关断消息。
曼声一长哀，山石为我裂。
谨和老人瘳字韵
洪咨夔（宋代）

本期洗眼看伊周，到此华胥只梦游。
烂漫苍苔心事晚，婆娑红槿鬓华秋。
藏头欲效鑽沙鳖，扪舌空成噍草牛。
饭豆芋魁浑好在，得归不药病还瘳。
秾华
赵崇嶓（宋代）

秾华侈春艳，松柏凌霜雪。芳时若转盼，万族畏销歇。

人生金石交，所贵在黄发。同衾异寒燠，抱蕴应未察。

贫贱张与陈，利达胡与越。安得皎洁心，长年似明月。
富谷馆
王珪（宋代）

万雀噪山馆，重来一扣扉。
去年寒梦在，今日远书违。
残雪留春橐，疏星挂晓衣。
帝乡不可望，心与白云飞。
题倪云林春山岚霭图
郑元祐（元代）

九龙峰上雨云乾，影落栖神涧水寒。不是天机飞墨妙，何由写入画图看？
梦中得句蝴蝶有情春入梦杜鹃无语夜开花因续成之
齐翀（清代）

绿杨飞絮落谁家，芳草年年长碧芽。蝴蝶有情春入梦，杜鹃无语夜开花。

短长续命同心缕，深浅盟言系臂纱。闲倚翠屏人独立，自薰兰佩待芳华。
金风玉露相逢曲 中秋后一日，同云林、湘佩、家霞仙雨中游八宝山，晚晴，次湘佩韵
顾太清（清代）

寒烟罥树，凉风吹面，云外尖峰屏列。相期不负雨中游，恍若是、山阴冒雪。

危栏倚袖，遥天极目，一片秋光清绝。敲诗把酒晚晴初，卧夕照、残碑断碣。
登山寺
杜荀鹤（唐代）

山半一山寺，野人秋日登。就中偏爱石，独上最高层。

有果猿攀树，无斋鸽看僧。儒门自多事，来此复何能。
园中望先茔感怆用百岁吾偕汝句
温纯（明代）

无情花自发，底事鸟如歌。本为逍遥适，翻令感怆多。

望云封若斧，滴酒泪成波。百岁吾偕汝，那堪诵蓼莪。
闲吟三首
白玉蟾（宋代）

东园风雨霁，一巷海棠开。
曲折穿花去，深行忘却回。
六么令（京中清明）
李琳（宋代）

淡烟疏雨，香径渺啼鴂。新晴画帘闲卷，燕外寒犹力。依约天涯芳草，染得春风碧。人间陈迹？斜阳今古，几缕游丝趁飞蝶。

柳向尊前起舞，又觉春如客。翠袖折取嫣红，笑与簪华发。回首青山一点，檐外寒云叠。梨花淡白，柳花飞絮，梦绕阑干一株雪。
华山
陈抟（宋代）

半夜天香入岩谷，西风吹落岭头莲。
空爱掌痕侵碧汉，无人曾叹巨灵仙。
闻崔十二侍御灌口夜宿报恩寺
岑参（唐代）

闻君寻野寺，便宿支公房。溪月冷深殿，江云拥回廊。

然灯松林静，煮茗柴门香。胜事不可接，相思幽兴长。
满江红 其十 青墩夏咏，和陈其年江村韵
董元恺（清代）

铁笛凄清，三弄后、高云欲裂。还消受、篆烟几缕，匡床八尺。

浴罢芙蕖花底湿，妆残茉莉香中觅。对团圞、素月坐长风，松间石。

纨扇扑，萤飞急。金井断，虫吟逼。叹中年以后，伤神何益。

夜永试寻河朔饮，数奇莫去蓝田射。玉绳低、急雨响琮琤，冰弦砉。
送田生读书上方寺三首 其三
李梦阳（明代）

凉雨满庭户，冷然松桂幽。隔云清磬湿，向夜一灯留。

萤火辉书幌，乌啼上佛楼。让多今古意，先著宋春秋。
莫铜陵挽词
楼钥（宋代）

经学高余子，躬行慕古人。
儒风三叶秀，和气一门春。
台岭渐摩久，铜官抚字均。
庠东亡二老，凝望倍沾巾。
宿新安村步
朱景玄（唐代）

淅淅寒流涨浅沙，月明空渚遍芦花。

离人偶宿孤村下，永夜闻砧一两家。
晚霁
张耒（宋代）

山川收滞雨，乌鹊有和声。
半岭日犹照，一天云尽行。
人皆理墙壁，吾亦扫柴荆。
鹅鸭何多喜，渠流漾浅清。
华亭百咏·鹤坡
许尚（宋代）

索寞东郊远，仙禽尽此藏。
梦回明月夜，林杪响圆吭。
和张仆射塞下曲·其四
卢纶（唐代）

野幕敞琼筵，羌戎贺劳旋。
醉和金甲舞，雷鼓动山川。
雨夜北风紧甚作思雪二章叠尖叉韵 其二
曹家达（清代）

天寒羁滞北归鸦，踏冻初通薄笨车。陌上仍粘依草絮，城头难觅拒霜花。

时晴抚帖还多事，匝月围炉不在家。顾我独无萧瑟感，当风觅句手频叉。
涉汶 其一
程云（清代）

九月徒杠少，褰衣及半途。岸容高自出，云影澹如无。

白发心先冷，清秋兴愈孤。道傍驰马者，应不识潜夫。
寿州李定少卿出饯城东龙潭上
苏轼（宋代）

山鸦噪处古灵湫，乱沫浮涎绕客舟。
未暇燃犀照奇鬼，欲将烧燕出潜虬。
使君惜别催歌管，村巷惊呼聚玃猴。
此地他年颂遗爱，观鱼并记老庄周。
江北纪行十六绝 其十四 经周瑜墓
张吉（明代）

破尽曹瞒百万师，建安遗叟望传麾。可怜皎皎钟山月，不照成都赤羽旗。
次韵伯达大水见怀二绝 其二
周紫芝（宋代）

相望千家信不通，悬知春在雨声中。蹇驴欲去愁泥滑，安得西飞六尺鸿。
清平乐 冷红阁醉题
郑文焯（清代）

花枝倦拗。红阵和愁扫。帘外扶妆人俏俏。镜槛瞥逢一笑。

湘帏乍揭冰绡。近身花气如潮。凉到一眉春月，梦痕绿上芭蕉。
启山扫松
陆文圭（元代）

一妻一妾嵌拉启，老柏苍苍蔓草青。
我肯墦间求餍足，魂归不必仙中庭。
赋山茶示陈慧甫三首
张明中（宋代）

檀心绛蕊压墙低，南海山根巧自移。
浓艳未应输石醋，吹香底用倩风姨。
昉著灸数朝废吟累日继披佳会莫菲睚声亦贡七
李昉（宋代）

行年已老擬何如，手植园林十亩余。
婢仆尽能修药饵，儿孙亲教读经书。
趋时徇俗诚为拙，守道安身未必疏。
惟望多情蓬岛客，偷闲时访野人居。
梅花
陆游（宋代）

造物作梅花，毫发无遗恨。
楚人称芳兰，细看终不近。
宫词 其九十三
赵佶（宋代）

二浙枇杷得地荣，移来丹宇倍生成。天心赋与偏繁盛，珍物由来出太平。
题子固所藏鲜于墨迹
贡师泰（元代）

一自昭陵藏墨本，书名谁复更超群。忽传河朔专行草，不让吴兴变隶分。

黄鹄夜深随落月，白鹅秋冷化孤云。风流赖有张公子，雪茧封题比右军。
满江红 其三 洪云岩、刘朔斋用韵
李曾伯（宋代）

蝶梦惊残，仿佛似、东方才白。人报道、城疑不夜，界几无色。

敲瓦微听冰线响，开窗倏放风花入。拥重貂、曾不觉寒侵，将何德。

呼剡棹，行为客。平蔡垒，何能役。算争如、穷檐高卧，闭门毋出。

安得松江江上去，一蓑独钓丝千尺。要不持、寸铁和前修，文章伯。
题赠李校书
方干（唐代）

名场失手一年年，月桂尝闻到手边。谁道高情偏似鹤，

自云长啸不如蝉。众花交艳多成实，深井通潮半杂泉。

却是偶然行未到，元来有路上寥天。
夜度赤岭怀诸知己
佚名（唐代）

山行夜忘寐，拂晓遂登高。回首望知己，思君心郁陶。

不闻龙虎啸，但见豺狼号。寒气凝如练，秋风劲似刀。

深溪多渌水，断岸饶黄蒿。驿使□靡歇，人疲马亦劳。

独嗟时不利，诗笔虽然操。更忆绸缪者，何当慰我曹。
旅邸
叶茵（宋代）

湫隘嚣尘不可居，卜诸清旷亦蘧庐。
虽无傍水梅依竹，喜有对蘧人读书。
工雀一枝聊尔耳，战蜗两角竟何如。
西风渐劲未归去，空说张翰忆脍鱼。
新荷
朱淑真（宋代）

平波浮动洛妃钿，翠色娇圆小更鲜。荡漾湖光三十顷，未知叶底是谁莲。
缘识
宋太宗（宋代）

智使千般用，思量也大愚。
黄昏直至晓，皎日莹康衢。
瑞典通三界，华胥乐四隅。
谕开方便治，平坦绝崎岖。
寄傅君倚同年
黄庭坚（宋代）

有情清江水，东下投豫章。
故人江上居，不寄书一行。
相思对明月，谈笑如清光。
向风长叹息，孤雁起寒塘。
倾写郁结怀，因之东南翔。
姑氏有淑质，幽林兰静芳。
愿因奉箕帚，蘋藻羞烝尝。
念君方策名，要津迈腾骧。
引车入里门，观者塞路旁。
雝雝求匹好，羔雁委潘杨。
顾惟蓬茅陋，岂能屈东床。
眷言南鸣雁，七子伊在桑。
幸缘一日雅，结好永不忘。
再和
王洋（宋代）

故人客玄都，结茅临子午。
慈亲哺童稚，十口共甘苦。
门横百琅玕，永日不受暑。
浮名博烟霞，掉臂终不许。
听我读新诗，小侯趋大府。
挥毫散珠玉，风帆转惊渚。
北郭郑仙翁，襟怀两虚伫。
尹氏才振古，仙翁笔端语。
矛戈角森横，畚插起云雨。
应笑穷巷生，蓬蒿半垣堵。
所喜乐丰登，粒米不须数。
况从名士游，真可释羁旅。
愿君分馀光，下照及邻女。
切勿必好音，文典实不与。
中秋无月，既望，月甚佳二首
杨万里（宋代）

中秋无月莫尤天，月入秋来夜夜妍。
且道今霄明月色，何曾减却半分圆？
颂一百则 其六十二
释重显（宋代）

野老从教不展眉，且图家国立雄基。谋臣猛将今何在，万里风清祇自知。
送复梦赴韦令幕
元稹（唐代）

世上于今重检身，吾徒耽酒作狂人。

西曹旧事多持法，慎莫吐他丞相茵。
族叔祖彦通所居，宛在水中央。名之曰：「小
杨万里（宋代）

侬爱南溪不减公，南溪亲公却疏侬。
为侬只作一两曲，为公绕尽云边屋。
屋後有竹前有花，断桥才整已半斜。
客来不恶去亦好，莫将污脚涴瑶草。
俗子只道无蓬箂，请渠且洗睫上埃。
蓬莱不大亦不小，作诗示公公一笑。
上元都下二首
张耒（宋代）

骄马金鞭白面郎，双鬟小女坐车箱。
轮声辘辘归何处，留得红笼绛蜡香。
杏花 其二
徐积（宋代）

一点胭脂淡染腮，十分颜色为谁开。残灯欲尽书帏闭，犹有清香半夜来。
飞壑
李楷（清代）

一壑非人间，乃在云之半。不知履齿声，却被飞云乱。
次韵孙国器喜予钞书精密
汪藻（宋代）

天教江海著潜郎，拟作他年柱下藏。未办壁书摹古漆，聊将阁本写官黄。

苦心便拟耽成癖，病眼犹堪细作行。秖恐雌霓成误读，更须频访沈东阳。
和林肃翁有所思韵
刘克庄（宋代）

少豪曾挟一筇游，晚似庞公怕入州。
橡栗尚烦天赋粟，茅柴如以水浇愁。
何妨范史书钩党，不愿欧碑说解仇。
自古放臣多感慨，吾评哀郢胜悲秋。
题於潜张明甫爱拙堂
强至（宋代）

高洒潜川爱拙翁，堂閒雅与拙情同。
宦涂耻用机心达，圣世宁为直道穷。
千载奸纤羞白骨，一时夷坦擅清风。
邑人三岁观贤化，巧诋销萌讼缿空。
游西湖用中字韵呈直院高舍人
沈继祖（明代）

制兼内外文章伯，远过当年高侍中。
运笔不停池水黑，举觞未厌酒珠红。
泛舟但仰膺门峻，登岘夫何湛辈同。
傥以言诗许商赐，诗工宁复恨人穷。
蝶恋花 衰柳
王夫之（明代）

为问西风因底怨。百转千回，苦要情丝断。叶叶飘零都不管。

回要早似天涯远。

阵阵寒鸦飞影乱。总趁斜阳，谁肯还留恋。梦里鹅黄拖锦线。

春光难借寒蝉唤。
渊源堂十二诗 其十一 兰馨室
王十朋（宋代）

一室虽方丈，游从必舜徒。芬馨不自觉，身化与之俱。
正冬御殿上寿乐章八首其七赐群臣第三盏酒宫
杨亿（宋代）

酒以成礼，乐以侑食。
露湛朝阳，星环紫极。
淑慎尔容，既饱以德。
进退周旋，威仪抑抑。
过扬州
王惟允（明代）

华屋朱帘十万家，春风吹尽旧繁华。
留连野色惟残蝶，应答江声有乱蛙。
明月楼前沽美酒，蕃釐观里看琼花。
我来谩忆曾游处，立尽斜阳一叹嗟。
简彦博审知
赵蕃（宋代）

朝昏困薪水，寒暑念裘葛。
度日少复佳，此岁又已卒。
崎岖向行旅，蹭蹬遭羁絷。
故人肯留连，客况免羞涩。
阴天苦错莫，梅事去飘忽。
要寻幽遐地，共作须臾集。
徐陵峻诗坛，王衍深理窟。
我独愧其家，徒穷赖如壹。
题镜开亭
丁复（元代）

方池开净镜，湛水涵虚象。空明纳朝阳，承尘澹清漾。

岂以感物故，至静含动状。还将观物心，宴坐池亭上。
回回僧
陈某（宋代）

秋风响耳环，古怪聚人看。
赤脚行霜地，腥身礼月坛。
儋斋犹买肉，挂帛不遮寒。
亦有西来意，相逢欲语难。
悼张公实
黄裳（宋代）

六十三年素自知，人生如此更何疑。调诙常为供狂笑，骚雅偏能斲小诗。

悼子杳冥归往路，悔予轻易别离时。水云村记相期事，虽到家山已恨迟。
游莱园同许菊船玉年昆季潘红茶 其一
屠倬（清代）

结庐偏近市，负郭亦成村。落叶鸦翻树，斜阳犬卧门。

草枯经雪暖，水浅带沙浑。未觉晴来久，寒云屋角屯。
寿诞黄菊初开邑长诸公惠礼赋此以谢
区越（明代）

九月名花十月开，适逢诞日启宾罍。何须白社攒眉去，自有江州送酒来。

老负君恩惭补报，偶同生物冒栽培。诸公日共花前醉，八十六年春又梅。
新淦舟行
丁炜（清代）

城下空江向北流，虔州西上正悠悠。柳边过雨鹭窥网，花外夕阳人倚楼。

渔笛数声愁欲剧，篷窗孤枕梦偏幽。一川烟景频来往，每对青山忆旧游。
送泰甫贡先生还朝便先往浙东访妻子 其一
李士瞻（元代）

圣主中兴忆旧臣，白头自分老无闻。伤心转在朝天日，经乱维存报主身。

去国十年浑似梦，到家一饭忍忘君。太平政尔烦经济，宣室非干问鬼神。
赵提官挽章
崔敦礼（宋代）

典型前辈近，问学古人深。
有道只藏韫，无言自陆沉。
忧民空白首，爱主只丹心。
远矣平生志，松风扫墓林。
宿辩正
许景衡（宋代）

酒酣诗卷几赓酬，十载光阴一转头。休听空阶鸣夜雨，何郎双鬓不禁秋。
杂咏
华镇（宋代）

上下契如如，忘机示有为。室虚窗洁素，尘尽地平夷。

社燕添新土，春花发旧枝。此中君莫问，自有海鸥知。
芷亭
刘敞（宋代）

籍甚离骚后，芬芬楚泽滨。移根烦老圃，比兴得佳人。

秀色谁与玩，清香不自珍。吾庐故可爱，况及物华春。
感皇恩（彦逢弟生日）
王之道（宋代）

宿雾霁晨霜，江山明秀。照眼黄花乱晴昼。当年今日，正是悬弧时候。一杯聊献祝，同亲旧。莫问穷通，休论贫富。且趁良辰醉醇酎。扬珠扌寿玉，况值西成多收。饱餐歌至治，天垂祐。
吴宫词
庞鸣（清代）

屟廊移得苎萝春，沉醉君王夜宴频。台畔卧薪台上舞，可知同是不眠人。
谢郭倅见访
毛滂（宋代）

及榻青苔叠乱钱，端知肮脏倚门边。
蒿莱岁晚荒三径，肴酒人疏问一廛。
懒慢容教著帽进，传呼惊起藉糟眠。
分庭未觉题舆宠，下士徒知公子贤。
题黄子正昜轩
陈藻（宋代）

买屋移居已历年，北偏破漏更新椽。忽于瓦下得昜字，铸在小刀殊骇然。

主人欢喜检玉篇，昜也音扬飞也笺。儒生例作飞扬想，符瑞壮之心益坚。

中间整顿安书案，此物携来呈我看。神扶顷刻聪明开，便解卜君门户换。

文形上下分两刀，刀字成三意如何。昔人曾解三刀梦，果把一麾时命遭。

正形五画为五马，马字依稀昜字写。屋成一百六十秋，来历无从询铁冶。

渔溪市中多学者，举业弃之如土苴。吟诗白日费工夫，劝君自此知趋舍。

山水仙乡出人物，课书虽少多簪绂。黄生双眼自超奇，莫逊此刀持待儿。

大书阔榜为昜轩，我更分毫细讨论。名场变易须容易，不到艰难过禹门。
村舍即事
仇远（元代）

凤仙绕砌锦斓斑，未著秋霜尽耐看。
不似南窗数竿竹，年年日日报平安。
行春辞九首
白玉蟾（宋代）

借彼笙箫鼓笛中，诗人随分得春风。
提壶处处差监酒，布谷朝朝讲劝农。
雪后钤山寄友
严嵩（明代）

江上日日吹北风，茅屋拥被卧如弓。楚乡物色是燕北，晴雪楼台似画中。

病骨总缘诗思瘦，屏居长与岁年穷。毳裘貂帽忆京国，佩马朝天过苑东。
宁守杜君过扬来询里社近状 其三
全祖望（清代）

宪敏遗编重，文元教术深。古窑宗正宅，困学尚书林。

帖括抛天爵，科名锢道心。而今并䔥索，蕉萃几华簪。
琵琶仙 题琵琶妓陈三宝小像
顾太清（清代）

豆蔻稍头，恁年纪、值得量珠高价。休夸燕子轻盈，腰肢更矫奼。

春院静、琵琶一曲，也应算、调高和寡。一镜湖光，十眉山色，花底游冶。

恍疑是、苏小当年，又疑是、秋娘未曾嫁。脂粉底干赤白，被旁人偷写。

争不似、月明湓浦，抱檀槽、感动司马。好称珠勒金鞍，许谁迎迓。
游仙一十九首 其十
郭祥正（宋代）

峨峨金精巾，飘飘清霞裙。手持紫毛节，身乘三素云。

驾言欲何适，上朝玉宸君。隐书谢所赐，洞明道之根。
送李舍人归兰陵里
杨巨源（唐代）

清词举世皆藏箧，美酒当山为满樽。三亩嫩蔬临绮陌，

四行高满拥朱门。家贫境胜心无累，名重官闲口不论。

惟有道情常自足，启期天地易知恩。
王绂古木丛篁用画间题者韵 其三
弘历（清代）

宜人竹树称双清，张处高秋静意生。我欲相将欧学士，含毫一为赋其声。
登荐福寺山亭
刘敞（宋代）

时事如不闻，烦襟尚郁怫。高亭一何壮，俾我遗外物。

是时夏景初，竹树雨飘拂。燕雀飞檐楹，喧争互强倔。

世纷类如此，小大何得失。始知绝群动，方外真有佛。

此地可终隐，不惟谢炎郁。逍遥鞭其后，岂恨久蟠屈。
留别洛中诸友
范纯仁（宋代）

少孤多旅游，解骖幸吾里。亲友皆贤豪，相逢有馀喜。

世事如浮云，离合宁暂止。酒罢予其东，幽踪逐伊水。
偈十九首 其十五
释守卓（宋代）

因行不妨掉臂，求他不妨求己。面前山子若存，处处无风浪起。

一声鸿雁忽闻时，尽在愁人窠窟里。
偈颂二十五首
释道璨（宋代）

趺坐叠足，问讯起手。
眼若透青，一见便了。
更待说心说性，山僧未曾问人借得口。
山行
卫宗武（宋代）

野芳未放青春去，林鸟长随白日閒。
山色殢人归未得，杖藜日日扣松关。
和林成之五题·城南
苏颂（宋代）

心乐郊原景，人应似我稀。
城南时一到，山寺几忘归。
新竹当行径，飞云恋客衣。
谁能咏招隐，向此息尘机。
和张文潜晚春 其五
徐积（宋代）

人生少娱乐，閒日亦有数。药草正肥时，好望云山去。
梦与公度同赋藕华追录之
梅尧臣（宋代）

吴王旧宫阙，水殿芙蓉披。
浊泥留玉骨，疑是葬西施。
西施魂不灭，娇艳葬清池。
次韵寄从之时闻游善权寺
周孚（宋代）

曲槛临烟雨，书来政独凭。断崖青自献，森树绿相仍。

胜践吾方梦，长閒子未应。聊烦相佳处，衰老欲依僧。
寿春郡王阁春帖子
夏竦（宋代）

穆穆韶华生紫禁，迟迟春箭下青宫。
良辰已庆加元服，大国爰闻拜景风。
生查子
洪适（宋代）

五月到盘洲，照眼红巾蹙。句引石榴裙，一唱仙翁曲。

藕步进新船。斗楫飞云速。此际独醒难，一一金钟覆。
高山流水 吴瞿安霜厓填词图，次吴梦窗韵
吴湖帆（清代）

谩吹玉笛倚西风。看尊前、琼树青葱。尘世几知音，空教送目飞青。

留连处、唾碧吟红。愁怀感、春思三源泻峡，淡日房栊。

更凌云气概，独酌万花浓。

胸中。新词乍填就，翻别调、换羽移宫。人海小园林，冷月遍照香茸。

问旂亭、赌句谁工。玉山倒、休论文章九命，食粟千钟。

对悬厓浅醉，霜叶笑人慵。
赴长洲县作 其三
王禹称（宋代）

移任长洲县，孤帆冒雨行。全家随逆旅，一夜泊江城。

身世漂沦极，功名早晚成。惟当泥尊酒，得丧任浮生。
再次叔和兄感怀韵 其二
严永华（清代）

年来兄弟惯天涯，冀北江南倍系怀。千里寄梅缄玉札，几回对月卜金钗。

时艰转觉勋名易，俗美因知政事佳。幸我迟来春未暮，犹薰花气满衙斋。
题林景思权巢 其一
释道全（宋代）

不嫌茅把盖头低，为爱平檐野雪迷。自与芦花梦明月，夜寒空误鹤来栖。
西溪会范叔刚用旧所寄韵
孙应时（宋代）

出门烟水思微茫，客里行吟晚兴长。
万里云霄自今古，百年毛兴几暄凉。
人间但有诗书乐，眠底何须印绶光。
遥夜青灯耿霜月，非君谁共语琅琅。
度世古玄歌
佚名（唐代）

始青之下月与日，两半同升合为一。大如弹丸甘如蜜，

出彼玉堂入金室，子若得之慎勿失。
岐王宫侍儿落发为尼
张叔夜（宋代）

六尺轻罗染曲尘，金莲步稳衬湘裙。从今不入襄王梦，剪尽巫山一朵云。
用一代不数人百年能几见为韵诗赋十章呈陈君
赵蕃（宋代）

流传昔多闻，邂逅今既见。
顾我何足收，期公示深眷。
水车谣 其一
王家相（清代）

米有麦有，门前桑枣槐榆柳。赍钱买水牛，收秫酿春酒。

南邻杯盘邀社叟，北邻箫鼓迎新妇。夜户不闭风大同，余一余三复余九。

米有麦有。
次韵陈勉仲登群山观
王之道（宋代）

十年放江湖，亲朋益疏散。
不知跬步间，游览有奇观。
因君寄新跬，心目益凄断。
东城俯荻洲，下有鱼鸟乱。
想见江南山，终日对书案。
小立筇杖倚，兀坐葛巾岸。
高情渺云外，竑议涉唐汉。
嗟予衰且老，儿辈逼婚冠。
岂复敢言跬，观跬重增叹。
舂容来大轴，玩味起顽懦。
穷愁欲谁知，富贵当自断。
探虎愧吕蒙，思鲈抗张翰。
别来能几时，鬓发暗凋换。
养成杜甫懒，甘作元结漫。
何当遂拂衣，疲马解韁绊。
卜邻大期东，携酒日相看。
乐府杂拟
黄彦平（宋代）

古来达士志，爱日怀兢慎。
皇皇百年心，穆穆三才顺。
后生不作意，易名才慕蔺。
感慨能几何，繁华终共尽。
不须吟梁父，亦勿歌虞殡。
当从箪瓢人，勇退以为进。
问明仲游武夷日
刘子翚（宋代）

兀兀听凉雨，开门雪涨川。
独行枫叶底，秋兴雁行边。
老去无多事，閒知有胜缘。
何时纵仙舸。我亦愿周旋。
清平乐·黄梅雨住
陈德武（宋代）

黄梅雨住。青草池塘暮。轻许天然乐两部。遥想周郎不顾。生憎利口喃喃。凭谁井塞泥缄。最是玉人枕上，几回梦断江南。
东风第一枝 癸卯元夕雪晴
厉鹗（清代）

拂柳蛾消，妆梅鹤瘦，玉烟吹散无影。放教明月初圆，最怜倚篝漏永。

街泥不断，已减却、灯边游兴。料粟肌、笼袖香留，笑里有人偷并。

占响卜、紫姑谁證。思旧约、素娥暗省。一番花信添寒，十分草痕洗净。

凝情买夜，漫再认、飞鸾窥镜。悔少年、争逐轻尘，得似煮茶风景。
咏怀四首
袁中道（明代）

世道交相丧，忠义递代出。
累累矜名子，祸来空叹息。
事机多倚伏，藏身亦何拙。
人皆种香兰，我独种荆棘。
香兰有人锄，荆棘老道侧。
金谷园怀古
邵谒（唐代）

在富莫骄奢，骄奢多自亡。为女莫骋容，骋容多自伤。

如何金谷园，郁郁椒兰房。昨夜绮罗列，今日池馆荒。

竹死不变节，花落有馀香。美人抱义死，千载名犹彰。

娇歌无遗音，明月留清光。浮云易改色，衰草难重芳。

不学韩侯妇，衔冤报宋王。
甲子立秋前十日载酒李尔明洞天书屋玩月题赠
邓云霄（明代）

闲房曲径漫夷犹，花石阴森处处幽。地近玄亭堪载酒，云开素月正迎秋。

人间万事杯中了，海上三山象外求。怪底园林藏洞府，知君心自有天游。
彭德器北堂太夫人挽诗
张元干（宋代）

早岁嫠居久，儒家守志贫。
白头躬祭祀，老眼喜缝纫。
哭妇无遗恨，怜孙不忍嗔。
一朝违孝养，力疾叫苍旻。
毛园萃芳亭与沈中白丘月渚同赋 其四
杨慎（明代）

酥雨才收又夕阳，参差竹粉映花光。流泉石窦停教住，莫放轻飘曲水香。
减字木兰花·嫣然笑粲
林淳（宋代）

嫣然笑粲。醉靥融滋春意烂。

侍宴终宵。欢动帘帏酒易消。

尊前狂客。惊见蕊仙新谪籍。

珠阖深关。丹就同归海上山。
菩萨蛮（十之八）
邓肃（宋代）

归心谩逐飞云去。欢情却为芳菲住。翠袖拥香风。宁辞玉斝空。

菲人承湛露。元是皋夔侣。早晚定遄归。商霖四海飞。
吴宗教惠西施舌戏成三绝 其三
王十朋（宋代）

长记还家屡击鲜，南来归兴日飘然。不缘樽俎逢西子，始泛江湖范蠡船。
宿龙泉院有外氏陈户曹坟阴德记
李洪（宋代）

外家多积床，绝叹户曹贤。
阴德神能告，潜光世更绵。
龙泉依古寺，马鬣近封阡。
欲篆苍崖古，惭无笔似椽。
浣溪沙 题女史杨倩玉《远山遗集》
叶宏缃（清代）

吹落双星雁独归。断魂残梦绕花枝。西风冷落旧罗帏。

黛笔难描索笑影，泪珠抛作乱红飞。挑灯读遍远山词。
七月望后陪谢枚如丈山居 其一
陈宝琛（清代）

谢公健游者，老不坐篮舆。危磴扶阑下，虚楼扫榻居。

闻钟思太华，观瀑忆匡庐。昨夜峰头月，山庄照著书。
寄王丞相荆公
郭祥正（宋代）

谢公投老宅钟山，门外江潮去复还。欲买扁舟都载月，一身和影伴公閒。
从礼载酒要余及明叔游合普六首
赵蕃（宋代）

花开无计杜游人，未若栽松远世尘。
莫问何年栋梁用，也胜开落总由春。
山子禅师还宝峰经佛山为众说法作诗纪事
陈子升（明代）

龙象高高幸得攀，法筵开在水云閒。好教大众为禅侣，方许兹乡号佛山。

一马自天无不踏，五羊馀石亦非顽。谁能洗发摩尼色，供与吾师系衲还。
法曲献仙音 梁溪雨中七夕
吴山（宋代）

情以秋兼，事因时会，古说双星今度。淡月含烟，轻云披汉，河际贝宫琼户。

怅浅碧摇空处，凄风又吹雨。

悄无语。叹红尘、妒人青鬓，幽赏事、多被风惊雨阻。

疏落是襟怀，最难消、月明花妩。倚遍危栏，望天河、渺渺飞素。

漫赓歌达曙。莫放此宵潜去。
炼丹台
吴通（宋代）

我寻陶隐居，山中多古迹。
青障抚清泉，白云抱苍壁。
入经碎玉桥，便是幽人宅。
仙人昔炼丹，嶙嶒一卷石。
俯视直千寻，凌空高百尺。
两水落沧洲，滔滔渺无极。
拂石坐片时，万籁俱寥寂。
但听松风声，耳边生淅淅。
长啸白云飞，山雨催诗亟。
诗成寄阿谁，赏识惟贞白。
送知府吴龙图
强至（宋代）

国初以来治蜀者，处置尽自乖崖公。
当时奏使便宜敕，不与天下州府同。
行之已及八十载，奸宄销伏谁之功。
因循至此渐抏敝，有未晓者时相攻。
鞭笞小罪亦检察，不许略出常科中。
下民知之颇不惧，州县往往藏群凶。
侧身敛足未动者，实以累朝恩泽隆。
公之初来蜀人喜，慈爱久著民情通。
众心欢然耻犯法，捄药浮薄归醇醲。
尽将约束付僚吏，兴起学校还文翁。
二年美化极沾洽，远近循服如偃风。
上将归公问谁代，当使间作如笙镛。
遂求元老得青社，其人廊庙之宗工。
往年镇抚有异绩，大旆再来遣于东。
公今与之合符去，到必奉诏参夔龙。
大资旧德固无虑，剖判自出其心胸。
所忧厥后嗣之者，忠定良法还如空。
养顽活狡作渊薮，不免剪殄烦兴戎。
蒙之愤懑久填臆，言贱不得通九重。
颂公上殿起居罢，第一用此闻宸聪。
伤徐文学
谢逸（宋代）

鶢鶋止鲁郊，岂乐太牢具。冥冥万里鸿，弋人何敢慕。

东海儒林秀，落笔妙词赋。蹭蹬江湖秋，低徊老韦布。

晚从使者举，奉檄喜而惧。白发照青衫，奄忽死中路。

功名安在哉，竟以儒冠误。去就各有时，寿夭亦无据。

伫立倚江楼，注目烟村暮。
嘉陵江舟中二首 其一
常纪（清代）

潮平风正小舟轻，一叶中流破浪行。九十九峰何处是，峭帆已过利州城。
上后乐刘先生左史十首用襄阳诗两句行藏坚晚
程公许（宋代）

鹿门忆庞公，栗里怀靖节。
我尝评斯人，用则同稷契。
空谷倚逍的，风尘俱骚屑。
明发耿不寐，长歌弥激烈。
我出何所适
叶颙（元代）

我出何所适，行吟对清晖。著我烟霞屐，制我芙蓉衣。

天风扶瘦烟，山云锁幽扉。下同麋鹿游，上与猿鹤飞。

小草陈野色，幽花发馀辉。无一不自得，深愧畴昔非。

嗟彼世网中，对面触祸机。樽俎潜鸩毒，笑谈杂嘲讥。

甘心陷危辱，畴能察先几。世缘吾已断，世好吾已微。

惟有金华峰，相看不曾违。荣华虽足贵，林泉不如归。

去去不复返，永食南山薇。
对月
刘黻（宋代）

三千里外无家客，四十年间苦学人。
山隔不知云近远，祗将明月作乡亲。
寻僧
翁卷（宋代）

秋净日晖晖，间行风满衣。
寻僧虽不遇，折得菊花归。
题清湘管善甫青云楼
史弥宁（宋代）

湘山诗眼两争高，醉墨淋浪湿斗杓。
说似元龙彻栏楯，恐妨纵武上曾霄。
始皇
于石（宋代）

万世纲常具六经，天应未遽丧斯文。
焚书欲灭先王道，道在人心不可焚。
和商洛章子厚长官早梅
邵雍（宋代）

霜扶清格高高起，风驾寒香远远留。
太守多情客多感，金樽倒尽是良筹。
谢客岩
姚揆（唐代）

不见古君子，空馀旧林峦。
翠色媚车马，爽气严衣冠。
天水交影碧，松竹声相寒。
宫词 其四十二
张公庠（宋代）

阊阖门开晓色回，禁涂迢递接银台。华簪簇簇呼班后，黄伞亭亭过殿来。
七月初得雨后大有秋意
虞俦（宋代）

好雨真无价，炎天不易求。
十全成稔岁，一上作凉秋。
吏逭陂塘责，民宽沟壑忧。
催科无奈拙，此去恐优游。
出都门泊镇外失饮迷节中夕暴下用气术消息之即瘉
张耒（宋代）

畏途戒十一，饮迷玩死地。防患迷轻重，达者笑不智。

古人慎寝迷，爱生良有待。从来天下图，不易无名指。

甘飧冒物禁，中夕得颠沛。坐令妻孥忧，惫腹委如带。

赖知仙圣术，杳杳存一气。船轻晓眠足，扣齿无馀滞。

艰难众所虞，君子谨容易。永怀青精饭，聊欲屏俗嗜。
秋夜作因怀天台道者
贯休（唐代）

万事何须问，良时即此时。高秋半夜雨，落叶满前池。

静怕龙神识，贫从草木欺。平生无限事，只有道人知。
昌龄欲游白石兴尽而止予亦思前年之游遂次其韵
王十朋（宋代）

前年蜡屐远寻幽，洞府曾经一宿留。诗句亲题碧云里，梦魂时到白岩头。

风生见说欲飞去，兴尽何如且罢休。他日相呼老兄弟，飘然杖屦共翱游。
将归操
佚名（魏晋）

狄之水兮风扬波。船楫颠倒更相加。归来归来胡为斯。
明道元年章献明肃皇太后朝会十五首 皇太后升坐用《圣安》。
郊庙朝会歌辞（宋代）

圣母有子，重光类禋。圣皇事母，感极天人。百辟在庭，九仪具陈。

礼容之盛，万国咸宾。
模颜真卿自书告身因题 其二
弘历（清代）

端庄流丽两兼之，审定分明识虎儿。立德践行人喜道，如言行者复奚谁。
杉木长涧四首 其三
朱熹（宋代）

县官发廪存鳏孤，民气未觉回昭苏。老农向我更挥涕，陂坏渠绝田苗枯。
新昌新居书事四十韵，因寄元郎中、张博士
白居易（唐代）

冒宠已三迁，归期始二年。囊中贮馀俸，园外买闲田。

狐兔同三径，蒿莱共一廛。新园聊刬秽，旧屋且扶颠。

檐漏移倾瓦，梁欹换蠹椽。平治绕台路，整顿近阶砖。

巷狭开容驾，墙低垒过肩。门闾堪驻盖，堂室可铺筵。

丹凤楼当后，青龙寺在前。市街尘不到，宫树影相连。

省史嫌坊远，豪家笑地偏。敢劳宾客访，或望子孙传。

不觅他人爱，唯将自性便。等闲栽树木，随分占风烟。

逸致因心得，幽期遇境牵。松声疑涧底，草色胜河边。

虚润冰销地，晴和日出天。苔行滑如簟，莎坐软于绵。

帘每当山卷，帷多带月褰。篱东花掩映，窗北竹婵娟。

迹慕青门隐，名惭紫禁仙。假归思晚沐，朝去恋春眠。

拙薄才无取，疏慵职不专。题墙书命笔，沽酒率分钱。

柏杵舂灵药，铜瓶漱暖泉。炉香穿盖散，笼烛隔纱然。

陈室何曾扫，陶琴不要弦。屏除俗事尽，养活道情全。

尚有妻孥累，犹为组绶缠。终须抛爵禄，渐拟断腥膻。

大抵宗庄叟，私心事竺乾。浮荣水划字，真谛火生莲。

梵部经十二，玄书字五千。是非都付梦，语默不妨禅。

博士官犹冷，郎中病已痊。多同僻处住，久结静中缘。

缓步携筇杖，徐吟展蜀笺。老宜闲语话，闷忆好诗篇。

蛮榼来方泻，蒙茶到始煎。无辞数相见，鬓发各苍然。
句
刘筠（宋代）

右墄独登温树密，前旌双抗岭云高。
偈颂一百二十三首
释普度（宋代）

天无四壁，大地为炉。
篱头吹觱栗，寒雁一声孤。
老胡若不渡江去，至今火种一星无。
稽山
陆游（宋代）

我识康庐面，亦抚终南背，平生爱山心，於此可无悔。
晚归古会稽，开门与山对。
奇峰绾髻鬟，横岭扫眉黛。
岂亦念孤愁，一日变万态。
风月娱朝夕，云烟阅明晦。
一洗故乡悲，更益吾庐爱。
东偏得山多，寝食鲜不在。
宁无度世人，谈笑见英概。
御风倘可留，为我倾玉瀣。
偈颂八十七首 其二十
释慧开（宋代）

殿里底是什么，千百化身无处讨。礼拜烧香，不勘自破。
秋晚三首 其二
释德洪（宋代）

碧云红树晚相间，伫立不堪游子情。划破秋空一行雁，断肠南去两三声。
重到别利迦竹国旧馆
全室宗泐（明代）

到此已三月，重来如故居。
门临外道院，壁有中华书。
猿挂雨晴后，鹃啼月上初。
国君欲留住，不省意何如。
题王氏必兴轩
朱淑真（宋代）

福有根基善有源，必兴缘此敞新轩。埋蛇入相真堪慕，屠狗封侯岂足论。

未必芝兰偏谢砌，好看车马集于门。从来天报无先后，不在其身在子孙。
十二月十八日海云赏山茶
范成大（宋代）

追趁新晴管物华，马蹄松快帽檐斜。
天南腊尽风曦雪，冰下春来水漱沙。
已报主林催市柳，仍从掌故问山茶。
丰年自是驩声沸，更著牙前画鼓挝。
过润陂日晴意可喜至暮复雨伯崇有诗因次其韵
朱熹（宋代）

客里岁云暮，我心殊未平。悠悠惜往日，郁郁怀平生。

况复久阴雨，喜兹霜晓明。那知不终日，又作潇潇声。

坐厌泥涂辱，空嗟鸿雁轻。
赠石季伦诗
嵇绍（魏晋）

人生禀五常，中和为至德。嗜欲虽不同，伐生所不识。

仁者安其身，不为外物惑。事故诚多端，未若酒之贼。

内以损性命，烦辞伤轨则。屡饮致疲怠，清和自否塞。

阳坚败楚军，长夜倾宗国。诗书著明戒，量体节饮食。

远希彭聃寿，虚心处冲默。茹芝味醴泉，何为昏酒色。
题王麓台见山图
周清原（清代）

云岭千重水一湾，几家茅屋茂林间。自从王宰题诗后，不用开门也见山。
急足集句
王安石（宋代）

年去年来来去忙，倚他门户傍他墙。
一封朝奏缘何事，断尽苏州刺史肠。
鲁中送二从弟赴举之西京
李白（唐代）

鲁客向西笑，君门若梦中。
霜凋逐臣发，日忆明光宫。
复羡二龙去，才华冠世雄。
平衢骋高足，逸翰凌长风。
舞袖拂秋月，歌筵闻早鸿。
送君日千里，良会何由同。
题柯丹丘竹
胡奎（元代）

奎章阁下柯亭管，学得云间綵凤鸣。还逐轩皇上天去，夜凉吹过阖庐城。